ธปท.มั่นใจบาทแข็งไม่กระทบเป้าส่งออกปีนี้
ธปท.มั่นใจ แม้เงินบาทแข็งค่า การส่งออกปีนี้ก็ยังโตได้ตามคาด 24.5-27.5% สอดคล้องกับการเจริญเติบโตที่น่าจะโตไม่ต่ำกว่า 6.5-7.5%&nbsp;
22 ก.ย. 2553

ธปท.มั่นใจ แม้เงินบาทแข็งค่า การส่งออกปีนี้ก็ยังโตได้ตามคาด 24.5-27.5% สอดคล้องกับการเจริญเติบโตที่น่าจะโตไม่ต่ำกว่า 6.5-7.5%  
นายเมธี สุภาพงษ์ ผู้อำนวยการ ฝ่ายเศรษฐกิจในประเทศ ธนาคารแห่งประเทศไทย (ธปท.) กล่าวว่า จากการประเมินผลกระทบต่อเศรษฐกิจ จากกรณีเงินบาทแข็งค่าอย่างต่อเนื่อง โดยภาพรวมยังเชื่อว่าเงินบาทที่แข็งค่าขึ้นกระทบเศรษฐกิจและภาคการส่งออกของไทยไม่มากนัก แต่ยอมรับว่าอาจจะกระทบต่อผู้ประกอบการบางรายในภาคค่อนข้างมากบ้าง เช่น ภาคอุตสหากรรมเกษตรแปรรูป เกษตร และอาหาร ซึ่งใช้วัตถุดิบในประเทศเป็นหลัก เป็นต้น อย่างไรก็ตามในกลุ่มอุตสาหกรรมมันสำปะหลัง ยางพารา และอุตสหากรรมที่ใช้แรงงานสูงอื่นๆยังพอรับมือได้ 
“เงินบาทที่แข็งค่าในขณะนี้ ภาพรวมยังไม่กระทบเศรษฐกิจและการส่งออกของไทยไม่มาก เชื่อว่าอัตราการขยายตัวทางเศรษฐกิจ(จีดีพี)ปีนี้ คงจะไม่หลุดกรอบที่ธปท.ประเมินไว้ คือ ที่ 6.5-7.5% และส่งออกก็ยังคงอยู่ในกรอบที่คาดไว้คือ 24.5-27.5% แม้จะคาดว่าส่งออกในช่วงครึ่งปีหลังจะชะลอลงกว่าครึ่งแรกของปี”นายเมธีกล่าว
อย่างไรก็ตาม ธปท.มองว่าปัจจัยจากเงินบาทแข็งค่าขึ้น ยังไม่ถือเป็นความเสี่ยงสูงสุดของเศรษฐกิจไทยในขณะนี้ แต่มองว่าการฟื้นตัวของเศรษฐกิจโลกถือเป็นความเสี่ยงของเศรษฐกิจไทยมากกว่า ซึ่งธปท.จะมีการประเมินผลกระทบต่อจีดีพีเป็นตัวเลขอีกครั้งในการประชุมคณะกรรมการนโยบายการเงิน(กนง.)ในวันที่ 20 ต.ค.นี้  และจะรายงานแนวโน้มรายงานเงินเฟ้อหรือประเมินภาวะการเติบโตใหม่ทั้งหมด ทั้งการฟื้นตัวของเศรษฐกิจต่างประเทศ ผลกระทบจากเงินที่แข็งค่าขึ้นต่อเงินอัตราเฟ้อ และเศรษฐกิจไทยโดยรวม ในวันที่ 28 ต.ค.นี้อีกครั้ง